Proiect

PARLAMENTUL REPUBLICII MOLDOVA

LEGE
cu privire la parteneriatul  public-privat

În scopul de a contribui la atragerea de investiţii private pentru realizarea proiectelor de interes public, creşterii eficienţei şi calităţii serviciilor, lucrărilor publice şi altor activităţi de interes public, precum şi  în vederea utilizării eficiente a patrimoniului public şi a banilor publici, 

Parlamentul adoptă prezenta lege organică.

Capitolul  I

DISPOZIŢII GENERALE

Articolul 1. Domeniul de aplicare al legii

Prezenta lege stabileşte modalitatea de iniţiere şi realizare a parteneriatului public-privat, principiile care stau la baza acestuia, drepturile şi obligaţiile partenerului public şi ale partenerului privat.

Articolul 2. Noţiuni

În sensul prezentei legi, se definesc următoarele noţiuni:
partener public – orice persoană juridică de drept public sau asociaţie a acestor persoane care stabileşte un raport de parteneriat public-privat;
partener privat – orice persoană juridică de drept privat sau persoană fizică şi/sau asociaţie ale acestora, care a devenit, în condiţiile legii, parte într-un parteneriat public-privat;
parteneriat public-privat ( raport pe bază de contract între partenerul public şi partenerul privat, avînd la bază un interes public, în scopul elaborării şi/sau implementării unui proiect, prestării unui serviciu de orice natură de către partenerul public;

interes public – orice beneficiu, forma şi valoarea căruia se determină prin decizia partenerului public, obţinut în folosul partenerului public, persoanelor care locuiesc şi/sau activează pe teritoriul Republicii Moldova;

ofertant – orice persoană juridică de drept privat sau persoană fizică şi/sau asociaţie ale acestora care înaintează ofertă în vederea stabilirii unui parteneriat public-privat;

ofertă – propunere scrisă înaintată de ofertant partenerului public în vederea iniţierii sau stabilirii unui parteneriat public-privat;
conflict de interese – situaţia în care o persoană care este membru al comisiei de selectare a partenerului privat sau reprezintă partenerul public în relaţia cu partenerul privat, trebuie să ia parte la luarea unei decizii sau să întreprindă alte acţiuni în exercitarea atribuţiilor sale, ce influenţează sau pot influenţa asupra intereselor personale sau ale persoanelor apropiate ei conform legii.
CAPITOLUL II
PRINCIPIILE DE BAZĂ ALE PARTENERIATULUI 
PUBLIC-PRIVAT

Articolul 3. Principiul egalităţii

(1) Partenerul public asigură tratamentul egal al tuturor ofertanţilor în cadrul oricărui element sau etapă a procedurii de selectare a partenerului privat, precum şi în procesul de realizare a parteneriatului public-privat. În toate cazurile criteriile de selectare a partenerului privat stabilite vor fi clare şi nediscriminatorii.

(2) Cerinţele tehnice trebuie să permită accesul egal al ofertanţilor şi să nu aibă efectul de a crea obstacole nejustificate în calea deschiderii către concurenţă a achiziţiilor publice.
(3) Oricare membru al comisiei de selectare a partenerului privat, în cazul în care constată existenţa unui conflict de interese, este obligat să declare imediat despre aceasta, indiferent de etapa desfăşurării procedurii de selectare a partenerului privat. Declararea existenţei conflictului de interese este obligatorie şi pentru reprezentanţii partenerului public, care îl reprezintă în relaţia cu partenerul privat în procesul de realizare a parteneriatului public-privat.

(4) Persoanele care se află în situaţia unui conflict de interese nu sînt în drept să participe la adoptarea deciziilor care sînt în legătură cu obiectul conflictului de interese.

(5) Orice decizie adoptată cu încălcarea prevederilor alineatului (3) se consideră nulă din momentul adoptării acesteia.

Articolul 4. Principiul transparenţei

(1) În procesul de stabilire a unui parteneriat public-privat, partenerul public asigură selectarea obiectivă a partenerului privat, asigurînd, totodată, cel mai înalt nivel posibil de informare a publicului, ţinînd cont de scopul, natura, şi valoarea obiectului parteneriatului public-privat.

(2) Partenerul public este obligat să asigure publicarea comunicatelor informative şi a tuturor documentelor ce ţin de procedura de selectare a partenerului privat în Monitorul Oficial al Republicii Moldova, alte publicaţii naţionale, precum şi în reţeaua globală Internet.

(3) În cadrul procedurii de selectare a partenerului privat, partenerul public asigură accesul tuturor ofertanţilor la aceeaşi informaţie, indiferent dacă o consideră ca fiind sau nefiind pertinentă pentru procesul de pregătire a ofertelor sau de participare la procedura de selectare, precum şi la informaţia cu privire la condiţiile şi criteriile de selectare a partenerului privat.

(4) Şedinţele comisiei de selectare a partenerului privat sînt publice, cu excepţia celor ce ţin de desemnarea partenerului privat, iar rezultatele selectării sînt făcute publice prin publicare în Monitorul Oficial al Republicii Moldova şi în reţeaua globală Internet.
Articolul 5. Principiul proporţionalităţii
(1) În procesul de stabilire şi realizare a parteneriatului public-privat, partenerul public este în drept să întreprindă sau să ceară realizarea din partea partenerului privat doar a acelor acţiuni care:

a) vor avea drept rezultat atingerea obiectivului parteneriatului public-privat sau a obligaţiilor asumate de către partenerul privat;

b) sînt necesare şi au legătură cu obiectul parteneriatului public-privat;

c) sînt comparabile cu importanţa obiectivului parteneriatului public-privat, ţinînd cont atît de scop, cît şi de consecinţe;

d) vor restricţiona sau vor afecta negativ cel mai puţin partenerul privat.
(2) În cazul încălcării unilaterale de către partenerul public a obligaţiilor asumate în cadrul parteneriatului public-privat, partenerul privat este în drept să solicite recuperarea tuturor prejudiciilor cauzate, inclusiv a venitului ratat. Recuperarea prejudiciilor cauzate partenerului privat se efectuează din contul bugetului partenerului public.
Articolul 6. Principiul echilibrului

(1) Parteneriatul public-privat trebuie să fie bazat pe echilibrul între drepturile, obligaţiile şi beneficiile partenerului public şi ale partenerului privat. Partenerul public asigură respectarea interesului public, iar partenerul public şi  partenerul privat sînt obligaţi, în egală măsură, să asigure respectarea intereselor utilizatorilor şi ale participanţilor atît în procesul de iniţiere a parteneriatului public-privat, cît şi în procesul de realizare a acestuia.

(2) Divizarea riscurilor între partenerul public şi partenerul privat se efectuează în conformitate cu prevederile contractului încheiat între aceştia, care nominalizează fiecare tip de risc si partea din contract căruia acesta i se atribuie. În toate cazurile partenerul privat, indiferent de forma parteneriatului public-privat, este obligat să suporte cel puţin o parte din riscul comercial.
(3) În cazul în care partenerul privat refuză preluarea a cel puţin a unei părţi din riscul comercial, indiferent de natura acestuia sau de prevederile oricărei alte legi sau act normativ, raportul nu va fi considerat drept parteneriat public-privat.
Articolul 7. Principiul concurenţei
(1) În procesul de selectare a partenerului privat, partenerul public nu este în drept să limiteze nici într-un mod concurenţa între ofertanţi.

(2) Se interzice participarea simultană şi independentă la procedura de selectare a partenerului privat, a persoanelor juridice şi filialelor acestora în calitate de ofertanţi.
(3) În toate cazurile numărul ofertanţilor invitaţi trebuie să ia în considerare nevoia de a asigura o concurenţă reală.

Articolul 8. Principiul libertăţii contractului

În cazul în care legea nu prevede altfel, părţile parteneriatului public-privat sînt în drept să-şi determine, în mod liber, drepturile şi obligaţiile care se stabilesc prin contract.
Articolul 9. Principiul cooperării

(1) Partenerul public acordă asistenţă partenerului privat în procesul de obţinere a permisiunilor, autorizaţiilor şi altor documente aferente realizării parteneriatului public-privat, prevăzute de legislaţie sau de contract.

(2) Partenerul public nu este în drept să refuze, fără un careva temei prevăzut de lege, eliberarea permisiunilor, autorizaţiilor şi altor documente aferente realizării parteneriatului public-privat iniţiat de el, în cazul în care eliberarea acestora se efectuează conform legislaţiei.

CAPITOLUL III

COMPETENŢELE AUTORITĂŢILOR PUBLICE 
ÎN DOMENIUL PARTENERIATULUI PUBLIC-PRIVAT

Articolul 10. Competenţa Guvernului

De competenţa Guvernului ţine: 

a) aprobarea listei bunurilor proprietate a statului şi a autorităţilor administraţiei publice centrale, precum şi a listei lucrărilor şi serviciilor de interes public naţional, propuse pentru parteneriatul public-privat;
b) aprobarea obiectivelor proiectelor de parteneriat public-privat de interes naţional şi a cerinţelor generale privind selectarea partenerului privat, precum şi a condiţiilor parteneriatului public-privat;

c) aprobarea documentelor de politici privind dezvoltarea parteneriatului public-privat;

d) aprobarea setului de documente standard (modele de cereri, oferte, comunicate informative etc.), precum şi a procedurilor standard pentru asigurarea funcţionării parteneriatului public-privat;

e) desemnarea autorităţii publice care va încheia contractele cu partenerii privaţi în cazul parteneriatelor publice-private iniţiate de Guvern sau autorităţile administraţiei publice centrale.
Articolul 11. Competenţa Ministerului Economiei şi Comerţului şi a  

                      Agenţiei Proprietăţii Publice pe lîngă Ministerul 

                       Economiei şi Comerţului 
(1) Ministerul Economiei şi Comerţului are atribuţii de elaborare a documentelor de politici privind dezvoltarea parteneriatului public-privat.
(2) Agenţia are următoarele atribuţii în domeniul parteneriatului public-privat:
a) coordonează, monitorizează, evaluează şi controlează modul în care partenerii publici respectă procedurile de selectare a partenerilor privaţi, precum şi realizarea parteneriatelor publice-private la nivel naţional şi local;
b) elaborează şi pune în aplicare documentaţia standard pentru procedurile de selectare a partenerilor privaţi, diseminează cele mai bune practici şi recomandări în domeniul realizării parteneriatului public-privat;

c) acordă partenerilor publici şi partenerilor privaţi asistenţa necesară aplicării prezentei legi; 

d) înregistrează şi publică comunicatele informative şi documentele aferente procedurilor de selectare a partenerilor privaţi;

e) ţine registrul parteneriatelor publice-private şi a riscurilor aferente realizării fiecăruia dintre acestea;

f) acordă gratuit, la cererea oricărei persoane, consultaţii în domeniul parteneriatului public-privat şi efectuează instruirea personalului partenerilor publici;

g) identifică barierele şi deficienţele în calea realizării eficiente a parteneriatelor publice-private;
h) prezintă Guvernului, anual, rapoarte şi face publice analize statistice privind proiectele de parteneriat public-privat;

i) identifică potenţialele parteneriate publice-private în baza informaţiilor transmise de partenerii publici şi facilitează contactele dintre aceştia şi potenţialii parteneri privaţi;

j) solicită de la organele competente orice informaţie necesară exercitării atribuţiilor sale;

k) colectează şi transmite spre publicare în Monitorul Oficial al Republicii Moldova, precum şi în publicaţiile scrise naţionale şi în reţeaua globală Internet comunicatele informative, informaţiile şi documentele aferente procedurilor de selectare a partenerilor privaţi;
l) realizează funcţia de secretariat a Comitetului Naţional pentru Parteneriatul Public-Privat.
(3) În vederea exercitării atribuţiilor prevăzute la alin. (2) Agenţia va atrage, după caz, experţi independenţi în domeniile în care se iniţiază sau se implementează proiecte de parteneriat public-privat.
Articolul 12. Competenţa autorităţilor administraţiei publice locale 

(1) De competenţa consiliului local sau raional, după caz, ţine: 

a) aprobarea listei bunurilor proprietate a unităţilor administrativ-teritoriale, precum şi a listei lucrărilor şi serviciilor de interes public local propuse pentru parteneriat public-privat;
b) aprobarea obiectivelor parteneriatului public-privat şi a cerinţelor generale privind selectarea partenerului privat şi a condiţiilor parteneriatului public-privat;

c) aprobarea tarifelor la serviciile publice de gospodărie comunală în condiţiile Legii nr.  serviciilor publice de gospodărie comunală;
d) desemnarea membrilor comisiilor de selectare a partenerului privat.
(2) De competenţa primarului sau a preşedintelui raionului, după caz, ţine:

a) semnarea contractelor de parteneriat public-privat;

b) asigurarea efectuării controlului şi monitorizarea realizării proiectelor de parteneriat public-privat în raza unităţii administrativ-teritoriale respective.

Articolul 13. Comitetul Naţional pentru Parteneriatul Public-Privat

(1) În scopul evaluării politicii statului în domeniul parteneriatului public-privat, definirii priorităţilor şi strategiilor pentru implementarea parteneriatului public-privat în Republica Moldova, pe lîngă Guvern, se înfiinţează Comitetul Naţional pentru Parteneriatul Public-Privat (în continuare ( Comitetul).

(2) Comitetul nu este persoană juridică şi este format din reprezentanţi ai organelor centrale de specialitate ale administraţiei publice, reprezentanţi ai mediului de afaceri, experţi independenţi în domeniul juridic şi economic, este condus de către prim-viceprim-ministrul Republicii Moldova, care este, totodată, şi preşedinte al acestuia. Vicepreşedinte al Comitetului este ministrul economiei şi comerţului. 

(3) Componenţa nominală a Comitetului, precum şi regulamentul de funcţionare al  acestuia se aprobă de Guvern.

(4) Comitetul se întruneşte în şedinţe, la propunerea preşedintelui lui.  Statutul acestui organ este consultativ. Funcţiile de secretariat al Comitetului sînt realizate de către Agenţie.
(5) De competenţa Comitetului ţine:

a) avizarea iniţierii proiectelor de parteneriat public-privat de interes naţional;
b) evaluarea şi formularea propunerilor privind modificarea şi completarea cadrului legislativ-normativ în domeniul parteneriatului public-privat;

c) evaluarea activităţii Agenţiei în domeniul implementării reglementărilor de parteneriat public-privat;

d) evaluarea, în baza rapoartelor prezentate de Agenţie, a barierelor şi deficienţelor în calea realizării eficiente a parteneriatelor publice-private şi formularea, în baza rezultatelor, a iniţiativelor şi propunerilor pe care le prezintă Guvernului pentru adoptare.
CAPITOLUL IV

OBIECTUL ŞI FORMELE DE REALIZARE 
A PARTENERIATULUI PUBLIC-PRIVAT

Articolul 14. Obiectul parteneriatului public-privat 

(1)  Parteneriatul public-privat se bazează pe o cooperare dintre partenerul public şi privat în care fiecare partener îşi asumă riscuri şi responsabilităţi concrete.

(2)  Obiect al parteneriatului public-privat poate fi orice bun, lucrare, serviciu public sau orice funcţie realizată de partenerul public, cu excepţia celor expres interzise de lege.
(3)  Parteneriatul public-privat se poate constitui în baza obiectelor infrastructurii şi/sau facilităţilor existente sau are la bază crearea de noi obiecte şi/sau facilităţi de utilitate publică.

Articolul 15. Principalele forme de realizare a parteneriatului 
                       public-privat

(1) Parteneriatul public-privat se realizează prin următoarele forme:

a) contract de antrepriză/prestări servicii;

b) contract de administrare fiduciară;

c) contract de locaţiune/arendă;

d) contract de concesiune;

e) contract de societate.

(2) Parteneriatul public-privat poate fi realizat şi prin alte forme neinterzise de lege.

Articolul 16. Contractul de antrepriză / prestări servicii

(1) Contractul de antrepriză/prestări servicii ca formă juridică de realizare a parteneriatului public-privat este un contract civil încheiat, în bază de concurs, între partenerul public şi partenerul privat, în vederea prestării de servicii publice de gospodărie comunală, executării contra plată a lucrărilor de reparaţie capitală şi deservirii atît a obiectelor de infrastructură, cît şi a altor obiecte ale parteneriatului public-privat, evidenţa consumului de resurse, prezentarea facturilor pentru consumatori. 

(2) Termenul contractului de antrepriză / prestări servicii nu va depăşi 3 ani şi poate fi prelungit pentru o perioadă de 1 an.
Articolul 17. Contractul  de administrare fiduciară 

(1) Contractul de administrare fiduciară, ca formă juridică de realizare a parteneriatului public-privat, este un contract civil încheiat, în bază de concurs, între partenerul public şi partenerul privat în vederea asigurării unei bune gestionări a proprietăţii publice bazate pe criteriile de performanţă stabilite în contract.

(2) Remunerarea partenerului privat se efectuează în conformitate cu prevederile articolului 1057 alineatul (2) din Codul civil. 

(3) În cadrul contractului de administrare fiduciară partenerul public transmite partenerului privat responsabilitatea pentru riscurile de management şi riscurile legate de asigurarea funcţionării sistemului, dacă legea nu prevede altfel.
(4) Responsabilitatea pentru colectarea plăţilor la serviciile prestate şi riscurile legate de recuperarea investiţiilor îi revine partenerului public, dacă contractul nu prevede altfel.

(5) Termenul contractului nu poate depăşi 5 ani şi poate fi prelungit pentru un termen ce nu va depăşi aceeaşi perioadă prin acordul părţilor.
Articolul 18. Contractul locaţiune/arendă

(1) Contractul de locaţiune/arendă ca formă de realizare a parteneriatului public-privat este un contract civil încheiat, în bază de concurs, între partenerul public şi partenerul privat care are la bază transmiterea în posesie şi folosinţă temporară a bunurilor proprietate publică. 

(2) Partenerul privat poartă responsabilitate pentru utilizarea conform destinaţiei a bunului şi pentru colectarea plăţilor pentru lucrările efectuate şi serviciile prestate. 

(3) Preţul contractului se stabileşte de către părţi, însă nu poate fi mai mic decît cuantumul minim al chiriei stabilit în Legea bugetului de stat. 

(4) Termenul contractului nu va depăşi 15 de ani şi poate fi prelungit pentru o perioadă de 5 ani
Articolul 19. Contractul de concesiune
(1) Contractul de concesiune ca formă juridică de realizare a parteneriatului public-privat este un contract încheiat în conformitate cu legislaţia cu privire la concesiuni, în bază de concurs, între partenerul public şi partenerul privat, în scopul atragerii resurselor financiare ale sectorului privat pentru domeniile de interes public şi potrivit căruia partenerul privat dobîndeşte dreptul de a exploata, pentru  o durată determinată de timp, diferite bunuri sau de a presta servicii publice.

(2)  Termenul contractului nu va depăşi 50 de ani.
Articolul 20. Contractul de societate 

(1) În vederea stabilirii unui raport de parteneriat public-privat partenerul public şi partenerul privat se pot asocia, fie într-un raport de societate civilă, fără crearea unei persoane juridice, fie prin crearea de societăţi comerciale, avînd la bază capital mixt (public - privat). Desemnarea partenerului privat se va efectua prin concurs.
(2) Parteneriatul public-privat sub forma unei societăţi comerciale cu capital public-privat se poate crea şi prin vinderea prin concurs de către partenerul public a unei cote părţi din capitalul social al societăţi comerciale.

Articolul 21. Scheme de realizare a contractelor de parteneriat 
                       public-privat

(1) În funcţie de nivelul de implicare a partenerului privat, se definesc următoarele scheme de realizare a contractelor de parteneriat public-privat:
a) proiectare ( construcţie ( operare (DBO) – proiect prin care construcţia şi exploatarea obiectului parteneriatului public-privat sînt transferate partenerului privat pe o durată de cel mult 50 de ani. Proiectul de parteneriat public-privat poate fi finanţat integral de către partenerul privat. La expirarea termenului contractului încheiat cu partenerul public, obiectul parteneriatului public-privat se transferă, cu titlu gratuit, partenerului public în bună stare, funcţional şi liber de orice sarcină sau obligaţie;

b) construcţie ( operare ( reînnoire (BOR) ( proeict prin care partenerul privat îşi asumă finanţarea construcţiei obiectului parteneriatului public-privat, precum şi toate costurile legate de întreţinerea acestuia pe o durată de cel mult 50 de ani. Partenerului privat i se permite perceperea, în conformitate cu prevederile legislaţiei în vigoare, a tarifelor corespunzătoare pentru utilizarea bunului public pentru o perioadă stabilită. La expirarea termenului contractului obiectul parteneriatului public-privat se transferă, cu titlu gratuit, partenerului public, în bună stare, funcţional şi liber de orice sarcină sau obligaţie;

c) construcţie ( operare ( transfer (BOT) ( proiect prin care partenerul privat îşi asumă construcţia, inclusiv finanţarea, exploatarea şi întreţinerea unui bun public. Investitorului i se permite să perceapă tarife de utilizare pentru a-şi recupera investiţia şi a-şi acoperi costurile de întreţinere, inclusiv pentru a obţine un profit rezonabil. La finalizarea contractului bunul public este transferat, cu titlu gratuit, autorităţii publice, în bună stare şi liber de orice sarcină sau obligaţie;

d) construcţie – transfer – operare (BTO) – proiect prin care partenerul privat îşi asumă construcţia unui bun care se transmite în proprietate partenerului public imediat după finalizarea construcţiei, iar partenerul public, la rîndul său,  î-l transmite în folosinţă partenerului privat;

e) locaţiune ( dezvoltare ( operare (LDO) ( proiect prin care partenerul privat obţine în folosinţă temporară sau posesiune şi folosinţă temporară un bun public, obligîndu-se să achite în rate preţul acestuia, în decursul unei perioade care nu va depăşi 50 de ani. Dacă în contract nu se prevede altfel, partenerul public dobîndeşte dreptul de a obţine venituri din furnizarea serviciilor de către partenerul privat, iar la achitarea integrală a preţului bunului îl obţine în proprietate;
f) reabilitare ( operare ( transfer (ROT) ( contract prin care bunul public este transferat partenerului privat, care are obligaţia de a reabilita, opera şi de a întreţine bunul public pentru o perioadă care nu poate depăşi 50 de ani. La expirarea termenului contractului bunul public se transferă, cu titlu gratuit, partenerului public în bună stare, funcţional şi liber de orice sarcină sau obligaţie.

(2) Parteneriatul public-privat poate fi realizat şi prin alte tipuri şi scheme care nu sînt interzise expres de lege.

Articolul 22. Condiţii specifice înaintate faţă de formele contractuale 
                       de realizare a parteneriatului public-privat
(1) Indiferent de forma de realizare a parteneriatului public-privat, contractul încheiat între partenerul public şi partenerul privat trebuie să conţină cel puţin următoarele:

a) părţile contractante;

b) drepturile şi obligaţiile părţilor. După caz:

obligaţia partenerului privat privind crearea şi reconstrucţia obiectului parteneriatului public-privat; 

obligaţia partenerului privind efectuarea reparaţiei obiectului parteneriatului public-privat, în cazul în care acest fapt a fost inclus în lista cerinţelor partenerului public sau a fost asumată de partenerul privat la etapa desfăşurării concursului de selectare a partenerului privat; 

obligaţia partenerului privat cu privire la păstrarea, în conformitate cu legislaţia, a facilităţilor unor categorii de populaţie;

obligaţia partenerului public privind cofinanţarea obiectelor parteneriatului public-privat;

c) descrierea (caracteristica tehnico-economică) a obiectului parteneriatului public-privat; 

d) termenul contractului şi etapele de realizare a parteneriatului public-privat, volumul investiţiilor partenerului public şi ale partenerului privat;

e) termenul de dare în exploatare a obiectului parteneriatului public-privat, după caz;

f) reguli privind modul de folosire a terenului aflat în proprietatea partenerului public;

g) date privind volumul bunurilor care urmează a fi produse, lucrărilor care urmează a fi executate, serviciilor care urmează a fi prestate, precum şi date privind calitatea lor, după caz;

h) mărimea plăţii pentru utilizarea obiectului parteneriatului public-privat, forma, termenul şi procedura de achitare; 

i) clauze privind divizarea riscurilor;


î) modalitatea şi procedura de restituire a obiectului parteneriatului public-privat la momentul expirării termenului parteneriatului public-privat, după caz;

j) clauza de recuperare/despăgubire a prejudiciilor; răspunderea pentru neexecutarea obligaţiilor cu privire la rezoluţiunea, rezilierea şi/sau revocarea contractului, după caz;
k) criteriile de performanţă în cazul contractului de administrare fiduciară.

(2) În funcţie de specificul obiectului de parteneriat public-privat în contracte se pot prevedea şi alte clauze convenite de părţi.

Articolul 23. Proprietatea intelectuală dobîndită în procesul realizării 
                       parteneriatului public-privat
Proprietatea intelectuală dobîndită în procesul realizării parteneriatului public-privat aparţine partenerului privat, în măsura prevăzută de contract.

Capitolul V

CONTROLUL REALIZĂRII PARTENERIATULUI 
PUBLIC-PRIVAT

Articolul 24. Controlul realizării parteneriatului public-privat

(1)  Partenerul public efectuează controlul anual asupra modului de realizare a parteneriatului public-privat, inclusiv prin desemnarea unui auditor independent.

(2)  Partenerul privat este obligat să-i asigure partenerului public accesul liber la obiectul parteneriatului public-privat, precum şi toate informaţiile şi documentele aferente realizării parteneriatului public-privat.
(3)  Încălcările clauzelor contractuale şi oricare alte abateri identificate în urma controlului efectuat conform prevederilor alineatelor (1) şi (2) ale prezentului articol se înlătură imediat sau în termenul convenit prin acordul scris  încheiat între partenerul public şi partenerul privat. 
(4)  Controlul realizării parteneriatului public-privat poate fi efectuat şi de către organele de control/audit ale statului, în conformitate cu prevederile actelor legislative în vigoare.
Articolul 25. Responsabilitatea partenerilor public şi privat

(1) Partenerul privat este responsabil pentru executarea obligaţiilor asumate in cadrul parteneriatului public-privat.  În cazul în care parteneriatul public-privat are la bază construcţia sau reconstrucţia obiectelor infrastructurii şi/sau facilităţilor existente partenerul privat este responsabil pentru calitatea construcţiei sau reconstrucţiei obiectului parteneriatului public-privat, inclusiv pentru respectarea cerinţelor faţă de documentaţia de proiect, documentaţia tehnică şi de reglementare tehnică.

(2) În cazul nerespectării de către una dintre părţi a obligaţiilor asumate  sau în cazul incapacităţii îndeplinirii acestor obligaţii, cealaltă parte este îndreptăţită să ceară rezilierea contractului, cu respectarea unui termen de preaviz de cel puţin 3 luni.

(3) Părţile sînt responsabile pentru modificarea unilaterală a condiţiilor executării contractului de parteneriat public-privat. Dacă prin modificarea condiţiilor realizării parteneriatului public-privat s-a adus prejudicii partenerului privat, partenerul public va fi obligat la repararea acestora prin efectuarea plăţilor de despăgubire.

Articolul 26. Accesul la informaţie

(1) Partenerul privat este obligat să prezinte, la cerere, oricărei persoane orice informaţie ce ţine de realizarea parteneriatului public-privat, precum şi privind sarcinile şi competenţele sale, drepturile şi obligaţiile consumatorilor şi clienţilor săi, cu excepţia informaţiilor oficiale cu accesibilitate limitată, informaţiilor cu caracter personal şi a informaţiilor ce constituie secret de stat sau comercial.
(2) Partenerul public nu are dreptul să divulge informaţia confidenţială despre partenerul privat. Tipul şi caracterul acestei informaţii se stabileşte de părţi.

CAPITOLUL VI

INIŢIEREA PARTENERIATULUI PUBLIC-PRIVAT 
ŞI PROCEDURA SELECTĂRII  PARTENERULUI  PRIVAT

Articolul 27. Procedura de iniţiere a parteneriatului public-privat

Iniţierea parteneriatului public-privat şi procedura de selectare a partenerului privat include următoarele etape: 

a) identificarea de către partenerul public a  obiectului parteneriatului public-privat;

b) elaborarea de către partenerul public, grupul de experţi sau persoana desemnată de acesta, a studiului de fezabilitate prin care se demonstrează oportunitatea iniţierii parteneriatului public-privat, care include justificarea tehnică şi economică a proiectului de parteneriat public-privat, precum şi caracteristicile principale, indicatorii tehnico-economici ai acestuia, precum şi identificarea şi analiza riscurilor (riscul politic, riscul legislativ, riscul financiar şi economic, riscul de executare, riscul de mediu);
c) aprobarea studiului de fezabilitate de către Agenţie;
d) elaborarea de către partenerul public a documentaţiei necesare pentru desfăşurarea concursului de selectare a partenerului privat, care include următoarele:                                                              

descrierea obiectului parteneriatului public-privat;

studiul de fezabilitate şi informaţia privind modul de elaborare a acestuia;

condiţiile realizării parteneriatului public-privat;
modelul contractului de parteneriat public-privat;
e) desemnarea de către partenerul public a membrilor comisiei de selectare a partenerului privat;
f) publicarea în Monitorul Oficial al Republicii Moldova a unui comunicat informativ privind desfăşurarea concursului de selectare a partenerului privat, la care se anexează datele de la litera d) a prezentului articol;
g) primirea ofertelor şi examinarea acestora;
h) luarea deciziei privind desemnarea partenerului privat sau privind respingerea tuturor ofertelor primite.
Articolul 28.  Comunicatul  informativ 

(1) Comunicatul informativ este valabil cel puţin 60 de zile calendaristice din ziua publicării în Monitorul Oficial al Republicii Moldova şi trebuie să conţină următoarele date:

a) o indicaţie că acesta constituie o intenţie de a stabili un raport de parteneriat public-privat;

b) denumirea partenerului public;

c) descrierea obiectului, indicarea ariei geografice de amplasare a acestuia şi scopul constituirii parteneriatului public-privat;

d) durata parteneriatului public-privat;

e) informaţia privind procedurile de selectare a partenerului privat;

f) informaţia privind modalitatea obţinerii documentaţiei de concurs;

g) adresa şi termenul limită de prezentare a ofertelor;

h) cerinţele faţă de ofertanţi şi datele care urmează a fi incluse în ofertă;

i) informaţia privind criteriile de selectare a celei mai bune oferte şi/sau criteriile aplicate în cazul dialogului competitiv;


î) informaţia privind locul şi data examinării ofertelor;

j) informaţia privind termenul în care ofertanţii sînt informaţi în privinţa rezultatelor concursului;
k) informaţia privind modalitatea de divizare a riscurilor;
l) informaţia privind indicatorii de performanţă şi criteriile de evaluare.

(2) La decizia partenerului public şi în funcţie de obiectul parteneriatului public-privat, în conţinutul comunicatului informativ pot fi incluse şi alte date în afară de cele enumerate la alineatul (1).

(3) Din ziua publicării comunicatului informativ în Monitorul Oficial al Republicii Moldova partenerul public permite accesul tuturor persoanelor la documentaţia concursului de selectare a partenerului privat. 

Articolul 29.  Comisia de selectare a partenerului privat

(1) Pentru desfăşurarea procedurii de selectare a partenerului privat, partenerul public creează o comisie de selectare a partenerului privat pentru fiecare obiect propus pentru parteneriat public-privat, formată dintr-un număr impar de membri persoane fizice, însă nu mai mic de cinci şi care trebuie să includă cel puţin un specialist în economie, un specialist în jurisprudenţă  şi un reprezentant al Agenţiei şi un specialist din domeniul în care se iniţiază parteneriatul public-privat.  Comisia este condusă de către un preşedinte, desemnat de către partenerul public. 

(2) Comisia de selectare a partenerului privat îndeplineşte următoarele funcţii:

a) primeşte cererile de participare la concurs;

b) pune la dispoziţia participanţilor la concurs documentaţia respectivă şi explică modul de completare a acesteia;

c) defineşte sau verifică criteriile de selectare a partenerului privat;

d) primeşte ofertele înaintate de ofertanţi şi le examinează;

e) desemnează învingătorul concursului şi informează în scris participanţii la concurs  asupra rezultatelor;

f) transmite spre publicare în Monitorul Oficial al Republicii Moldova  informaţia privind rezultatele procedurii de selectare a partenerului privat;

(3) Şedinţele comisiei de selectare a partenerului privat sînt deliberative, dacă la ele participă cel puţin 2/3 din numărul membrilor acestora. Deciziile comisiei se aprobă cu majoritatea simplă de voturi din numărul total al membrilor comisiei. Fiecare membru al comisiei are dreptul la un singur vot. 

(4) Rezultatele şedinţelor comisiei de selectare a partenerului privat se consemnează într-un proces-verbal care se semnează de către toţi membrii comisiei prezenţi la şedinţă.

(5) Nu pot fi membri ai comisiei de selectare a partenerului privat participanţii la concurs, persoanele care fac parte din conducerea persoanei juridice care a depus cererea de participare la concurs şi persoanele afiliate.

Articolul 30.  Cerinţe privind ofertele înaintate de ofertanţi 

(1) Pentru participare la concurs, ofertantul înaintează comisiei de selectare a partenerului privat oferta care va trebui să conţină:

a) denumirea ofertantului sau numele şi prenumele acestuia, sediul sau domiciliul;

b) experienţa ofertantului în domeniul realizării parteneriatului public-privat propus;

c) descrierea perspectivei de dezvoltare a obiectului parteneriatului public-privat, respectiv a serviciilor sau lucrărilor;

d) confirmarea de către ofertant a abilităţilor sale de a desfăşura activitatea în cadrul parteneriatului public-privat şi a veridicităţii documentelor prezentate;

e) propunerea tehnică şi financiară privind realizarea proiectului de parteneriat public-privat;

f) date privind calitatea preconizată a bunurilor, lucrărilor sau serviciilor, după caz;

g) informaţia privind etapele de realizare a proiectului de parteneriat public-privat cu descrierea completă a lucrărilor preconizate de a fi efectuate la fiecare etapă;

h) cerinţe faţă de garanţiile din partea partenerului public sau ale statului;
i) informaţia privind tarifele pe care candidatul intenţionează să le aplice, după caz.
(2) Ofertele se adresează comisiei de selectare a partenerului privat, la adresa indicată în comunicatul informativ, în limba moldovenească, în plic sigilat. 

(3) Ofertele se înregistrează în ordinea primirii, în registrul comisiei de selectare a partenerului privat, indicîndu-se data şi ora primirii.

(4) Ofertele primite şi înregistrate după termenul limită de primire prevăzut în anunţul publicitar nu se admit la concurs şi se  restituie ofertanţilor fără a fi deschise.

(5) Comisia pentru selectarea partenerului asigură confidenţialitatea ofertelor primite.

Articolul 31. Evaluarea ofertelor
(1) În termen de  cel mult 30 de zile calendaristice din data expirării termenului comunicatului informativ, comisia de selectare a partenerului privat examinează ofertele depuse.

(2) Ofertele depuse se evaluează conform criteriilor stabilite în comunicatul informativ, fiecare membru al comisiei trebuie să prezinte în scris preşedintelui comisiei opinia argumentată privind fiecare ofertă, ţinînd cont de corespunderea acesteia criteriului stabilit.
(3) În cazul în care contractul se atribuie ofertei celei mai avantajoase din punct de vedere economic, comisia de selectare a partenerului privat efectuează evaluarea ofertelor, utilizînd diverse criterii referitoare la obiectul contractului de achiziţii publice respective, cum sînt: calitatea, preţul, valoarea tehnică, caracterul estetic şi funcţional, caracteristicile de mediu, costurile de funcţionare, rentabilitatea, serviciile post-vînzare şi asistenţa tehnică, data livrării şi termenul de livrare sau de execuţie.

(4)  După examinarea tuturor ofertelor primite, comisia întocmeşte  raportul de evaluare a ofertelor recepţionate şi adoptă decizia privind desemnarea partenerului privat sau privind respingerea tuturor ofertelor. 

(5)  Ofertele necîştigătoare ale celorlalţi participanţi la concurs şi documentele anexate se păstrează în termen de 3 ani în arhiva partenerului public, după care se nimicesc.

(6)  Participanţii la concurs, a căror oferte au fost respinse, sînt în drept să conteste în termen de 15 zile de la publicarea în Monitorul Oficial al  Republicii Moldova a informaţiei privind selectarea parteneriatului privat şi decizia comisiei. Contestaţia se examinează de către comisie, în termen de 30 de zile, prin adoptarea deciziei de admitere sau respingere, fapt despre care este informat solicitantul. Respingerea deciziei sau neinformarea în termenul stabilit, nu privează solicitantul de a se adresa în instanţa de contencios administrativ.
Articolul 32. Încheierea contractului de parteneriat public-privat
(1) După desemnarea celei mai bune oferte, în termen de cel mult 30 de zile din data luării deciziei respective, comisia de selectare a partenerului privat elaborează proiectul contractului, care conţine datele prevăzute la articolul 26 al prezentei legi şi îl transmite ofertantului desemnat învingător.

(2) Proiectul de contract se negociază, în termen de cel mult 30 de zile calendaristice din data primirii acestuia de către ofertantul desemnat învingător.

(3) În cazul în care la expirarea perioadei prevăzute la alineatul (2) ofertantul desemnat învingător refuză semnarea contractului, comisia pentru selectarea partenerului privat este în drept să desemneze în calitate de învingător ofertantul care s-a clasat pe locul imediat următor, conform rezultatelor evaluării.

Articolul 33. Încetarea parteneriatului public-privat

(1) Parteneriatul public-privat încetează: 

a) în cazul expirării termenului contractului încheiat între partenerul public şi partenerul privat; 

b) în baza acordului între partenerul public şi partenerul privat; 

c) în alte cazuri prevăzute de lege sau de contract. 

 (2) În cazul încetării contractului de parteneriat public-privat prin expirarea termenului, partenerul privat este obligat să restituie partenerului public bunurile în mod gratuit şi libere de orice sarcini.

(3) În cazul încetării parteneriatului public-privat, partenerul privat este obligat să asigure continuitatea activităţii sau prestării serviciilor, în condiţiile stipulate în contract, pînă la preluarea acestora de către partenerul public.  

(4) În cazul în care partenerul privat sesizează existenţa unor cauze sau iminenţa producerii unor evenimente de natură să conducă la imposibilitatea realizării activităţii sau prestării  serviciului de interes public, el notifică imediat acest fapt partenerului public, în vederea luării de măsuri ce se impun pentru asigurarea continuităţii activităţii sau a serviciului. 

Articolul 34. Registrul de stat de evidenţă a contractelor 
                       de parteneriat public-privat
 (1) În scopul asigurării evidenţei documentelor şi informaţiilor cu privire la contractele de parteneriat public-privat încheiate, o copie a contractului încheiat cu partenerul privat se transmite Agenţiei, pentru înregistrare în Registrul de stat de evidenţă a contractelor de parteneriat public-privat, care este ţinut sub formă electronică şi/sau manuală .

 (2) În registru se includ date şi informaţii privind realizarea contractului, obiectul contractului, durata contractului, termenele de realizare a investiţiilor, termenele de plată a redevenţei, a  obligaţiilor de mediu şi altă informaţie ce are  legătură cu realizarea  parteneriatului public-privat.
Capitolul  VII
GARANŢIILE, RISCURILE ŞI MODUL DE SOLUŢIONARE 

A LITIGIILOR ÎN CADRUL PARTENERIATULUI PUBLIC-PRIVAT
Articolul 35. Garanţii 
(1) În cazul în care pe perioada de acţiune a contractului de parteneriat public-privat vor fi adoptate acte legislative şi/sau normative care înrăutăţesc situaţia  partenerului privat, astfel încît acesta este lipsit de ceea ce era  în drept să obţină prin încheierea contractului, părţile pot modifica condiţiile contractului în scopul asigurării intereselor patrimoniale ale partenerului privat existente la data încheierii contractului.

(2) Prevederile de la alineatul (1) ale prezentului  articol nu se aplică în cazul  în care se introduc modificări în textul reglementărilor tehnice şi actele normative  ce reglementează raporturile privind protecţia resurselor subsolului, protecţia mediului şi protecţia sănătăţii cetăţenilor.
Articolul 36. Garanţii pentru partenerul public 

(1) În cazurile expres prevăzute de lege sau de contract partenerul privat este obligat se depună garanţie pentru folosirea obiectului parteneriatului public-privat. Forma, valoarea şi modul de gestiune a garanţiei se stabilesc de către părţi.

(2) Partenerul privat  este obligat să depună garanţia faţă de partenerul public în termen de 90 de zile de la data semnării contractului prin care se iniţiază un parteneriat public–privat.
(3)  Partenerul privat, pînă la realizarea integrală a contractului de parteneriat public-privat, nu este în drept, fără acordul partenerului public, să înstrăineze, să pună în gaj sau să dispună în orice alt mod de obiectul parteneriatului public-privat.
Articolul 37. Riscurile şi repartizarea lor
(1)  În procesul efectuării studiului de fezabilitate partenerul public este obligat să identifice riscurile aferente realizării parteneriatului public-privat.

(2)  Tipurile principale de riscuri şi modalitatea distribuirii lor se aprobă de către Agenţie. Modalitatea de distribuire a riscului financiar se aprobă de Ministerul Finanţelor.

Articolul 38. Modul de soluţionare a litigiilor între părţi


(1) În caz de litigiu părţile vor întreprinde toate măsurile privind soluţionarea acestui litigiu pe cale amiabilă.


(2) Părţile pot conveni asupra medierii sau arbitrajului ca modalitate de soluţionare a litigiilor apărute în procesul de realizare a parteneriatului public-privat.
Capitolul VIII
DISPOZIŢII FINALE ŞI TRANZITORII

Articolul 39. Intrarea în vigoare a legii 

(1) Prezenta lege intră în vigoare după 3 luni de la data publicării. 
(2) Guvernul, în termen de 6 luni de la data publicării prezentei legi: 

a) va prezenta Parlamentului propuneri pentru aducerea legislaţiei în concordanţă cu prezenta lege; 

b) va aduce actele sale normative în concordanţă cu prezenta lege; 

c) va asigura elaborarea şi aprobarea actelor normative necesare aplicării prezentei legi. 

  

Preşedintele Parlamentului  
NOTA INFORMATIVĂ 

la proiectul Legii cu privire la parteneriatul public-privat

I. Ce este parteneriatul public-privat? 
     Sistemul de parteneriat public-privat la nivel local, după modelul pe care îl întâlnim în prezent în diferite ţări, se conturează la începutul anilor 80 ai sec XX în Europa Occidentală şi SUA, sub forma cooperării între autorităţile locale şi sectorul privat pentru implementarea unor proiecte ca reabilitarea zonelor industriale aflate în declin. Concomitent, apar acte publice, legi pentru a da un suport iniţiativelor locale. Acestea  lege reglementează colaborarea între autorităţi şi sectorul de afaceri pentru furnizarea de servicii de formare profesională în folosul adulţilor şi tinerilor dezavantajaţi economic, muncitorilor şomeri, precum şi altor persoane care întâmpină dificultăţi la angajare

     Astfel, conceptul de parteneriat public-privat exprimă o modalitate de cooperare între o autoritate publică şi sectorul privat, respectiv organizaţii neguvernamentale, asociaţii ale oamenilor de afaceri, ori companii, pentru realizarea unui proiect care produce efecte pozitive pe piaţa forţei de muncă şi în dezvoltarea locală.

     Întrucât domeniile de cooperare sunt diverse, conceptul de parteneriat public-privat nu trebuie asimilat cu forma juridică de realizare a unei afaceri (activităţi cu scop lucrativ), cum sunt societăţile comerciale sau asocierile în participaţiune. Acestea din urmă sunt forme concrete de realizare a parteneriatului. Pe de altă parte, activităţile ce se pot desfăşura sub titulatura de parteneriat public-privat pot avea ca scop obţinerea unui profit, cum este orice afacere, dar pot avea în vedere şi activităţi care nu urmăresc obţinerea unui profit. Exemple în acest sens sunt serviciile sociale sau activităţi precum întreţinerea parcurilor. În acest context, parteneriatul public-privat reprezintă un instrument de colaborare ce se concretizează într-un proiect de îmbunătăţire a serviciilor publice. 

     În privinţa rezultatelor, parteneriatul constituie premisa asigurării coerenţei aplicării unor programe şi a transparenţei realizării lor. În acelaşi timp, parteneriatul contribuie implicit la întărirea sistemului de guvernare şi la dezvoltarea locală. Ţinând cont de diversitatea formelor de colaborare între autorităţile publice şi sectorul privat, se constată de altfel că în ţările europene nu există şi nici nu se poate impune un sistem standard de parteneriat, chiar dacă acesta se modelează în ultimii ani tot mai mult sub influenţa anglo-saxonă în funcţie de două obiective majore: a) ocuparea forţei de muncă şi b) dezvoltarea locală în scopul asigurării coeziunii economice şi sociale.

II. Necesitatea introducerii parteneriatul public-privat în Republica Moldova.

     a) Calitatea serviciilor prestate. Actualmente, situaţia privind asigurarea populaţiei cu diferite tipuri de servicii, cum ar fi serviciile comunale (apă şi canalizare, gaze, energie termică şi energie electrică), precum şi alte servicii (transport public, servicii de telecomunicaţii) este nesatisfăcătoare şi adesea nu există continuitate la prestarea acestora, iar calitatea lor nu corespunde necesităţilor consumatorului  din cauza tehnologiilor învechite, managementului defectuos etc.  Consumatorul nu este mulţumit de modul în care se prestează aceste servicii, precum şi serviciile de  agrement de diferit fel. 

     b) Tarifele. Reglementarea tarifară existentă îi impune pe cei care activează în domeniul serviciilor publice să majoreze în permanenţă cheltuielile. Spre exemplu metodologia de formare a tarifelor (la alimentarea cu apă precum şi la canalizare, la gaze, la  apa caldă, la energia electrică, la agentul termic, la serviciile poştale, la telefonia urbană, precum şi la alte servicii) prevede stabilirea tarifelor în dependenţă de costurile serviciilor, iar în acelaşi timp majorarea tarifelor nu are drept rezultat şi creşterea calităţii serviciilor. De exemplu, în perioada anilor 2000-2007 costul 1 m3  de alimentare cu apă şi canalizare s-a majorat de peste trei ori; taxa pentru călătorie cu troleibuzul – de aproape de 1,5 ori; iar tarifele la serviciile de telefonie urbană - de 2,5 ori.

Deci, în prezent, regulile de joc în ramurile respective sînt formate astfel încât agenţii economici din domeniu nu pot activa cu un randament economic corespunzător, iar cu alte cuvinte, nu sînt încurajaţi să-şi optimizeze costurile, în rezultat activând ineficient. 

    c) Uzura fondurilor fixe. Analiza uzurii la reţelele de aprovizionare cu apă, la data de 1 ianuarie 2007, arată că la 11 din cele 44 de întreprinderi municipale „Apă-Canal” din  republică,  uzura fondurilor depăşeşte 90%, iar doar la 4 din ele uzura este mai mică de 20%. O situaţie similară este şi în cazul staţiilor de pompare a apei şi al instalaţiilor de canalizare. Actualmente statul, nu dispune de surse bugetare suficiente pentru a investi  în domeniul serviciilor publice. Spre exemplu necesarul total de investiţii pentru sistemul de aprovizionare cu apă şi canalizare constituie 7,4 miliarde lei sau 61% veniturile bugetului de stat pentru anul 2007.

     Un alt exemplu îl constituie drumurile. Dacă privim spre exemplu spre Uniunea Europeană, atunci deşi pe întreg teritoriul acesteia drumurile sînt relativ bune, dar din simplul motiv că acestea nu în toate cazurile corespund standardelor stabilite, bugetele ţărilor membre suportă pierderi care ating cote de până la 2% din Produsul Intern Brut. În cazul Republicii Moldova, situaţia e şi mai gravă uzura drumurilor ţării constituind aproximativ 80%.

   d) Corupţia. La moment în diferite domenii din cadrul sistemului de prestare a serviciilor de diferite tipuri, prestarea cărora este asigurată adesea din banii publici se întâlnesc cazuri de corupţie, iar una dintre metodele de eliminare a acesteia o constituie  implementarea parteneriatului public-privat.

III. Legislaţia existentă şi locul  proiectului de lege cu privire la parteneriatul public-privat în acest sistem

       Legislaţia existentă în ţară permite implementarea unui şir de forme de  parteneriat public-privat. Acestea sînt: Legea privind achiziţiile publice nr. 96-XVI din  13.04.2007, Legea cu privire la concesiuni, nr. 534-XIII din 13.07.95, Hotărîrea Guvernului privind aprobarea Regulamentului cu privire la concesionarea serviciilor publice de gospodărie comunală, nr.1006  din 13.09.2004 şi altele. În acelaşi timp la moment lipseşte cadrul instituţional necesar care ar putea impulsiona dezvoltarea parteneriatului public-privat şi cu atât mai mult lipseşte mecanismul de realizare a parteneriatului public-privat, precum mecanismul divizării riscurilor care pot apărea în procesul de realizare a parteneriatului public-privat. Se propune ca proiectul de lege cu privire la parteneriatul public-privat să devină o lege cadru menită să asigure impulsionarea dezvoltării parteneriatului publice privat.

IV. Fundamentarea  economico-financiară

     Implementarea  proiectului de lege cu privire la parteneriatul public-privat la o prima a sa etapă nu va necesita efectuarea unor cheltuieli semnificative pentru bugetul de stat. Efectuarea unor cheltuieli va ţine în special de crearea cadrului instituţional pentru dezvoltarea parteneriatului public privat legate de crearea unei direcţii specializate pentru parteneriatul public privat în cadrul Agenţiei Proprietăţii Publice pe lîngă Ministerul Economiei şi Comerţului. Astfel cheltuielile legate de crearea acestei direcţii vor constitui conform unor calcule în jur de 50 mii lei iar cheltuielile anuale legate de întreţinerea acesteia se vor ridica la 100 mii lei. Un suport esenţial va fi acordat de către proiectul PNUD pentru dezvoltarea parteneriatului public-privat inclusiv prin crearea paginii electronice pentru parteneriatul public-privat în reţeaua globală internet, acordarea de asistenţă pentru dezvoltarea capacităţilor funcţionarilor publici, mediatizarea conceptului de parteneriat public-privat etc.

    De asemenea implementarea legii va genera cheltuieli ocazionale din partea autorităţilor publice legate de iniţierea parteneriatelor publice-private (elabaorarea listei obiectelor propuse pentru parteneriat public-privat, cheltuieli privind efectuarea studiului de fezabilitate, publicarea anunţurilor, achitarea serviciilor experţilor în domeniu etc.). Însă vom atrage atenţia că astfel de cheltuieli vor fi diferite de la caz la caz şi nu vor purta un caracter obligatoriu, astfel încât după cum s-a menţionat acestea vor apărea doar în cazul iniţierii parteneriatelor publice-private. 

     Totodată având costuri de implementare minime, trebuie să ţinem cont şi de faptul că implementarea legii va aduce şi un şir de beneficii, atât pentru stat cât şi pentru mediul de afaceri însă cel mai important în cazul statului va fi economisirea resurselor bugetare.

     Astfel tot cu referire la beneficiile pentru stat vom menţiona că orice formă de parteneriat public-privat va oferi statului posibilitatea de a soluţiona prin utilizarea mijloacelor partenerului privat spre ex. problema calităţii serviciilor sau cu atât mai mult problema lipse de mijloace financiare necesare dezvoltării acestora, în multe cazuri fiind posibilă chiar şi obţinerea unui profit inclusiv pentru societate. În acelaşi timp parteneriatul public-privat va contribui şi la asigurarea unei transparenţe mai înalte în procesul de utilizare a finanţelor publice. Va fi asigurată şi corectitudinea politicii investiţionale. 

    În cazul mediului de afaceri cel mai mare beneficiu va fi probabil deschiderea unor noi oportunităţi de afaceri care până la moment mai continuă să se afle în categoria celor în care accesul este limitat.

